Intialaisia luontaistuotteita
**Luontaistuotteet** ovat kasvi-, kivi- ja eläinkunnista tai bakteereista saatavia aineita, jotka on tarkoitettu ylläpitämään terveyttä ravinnon täydennyksenä. Luontaistuotteet on tarkoitettu täydentämään ruokavaliota ja tasapainottamaan elintoimintoja. Luontaistuotteet sisältävät yleensä vitamiineja, kivennäisaineita, rasvahappoja, maitohappobakteereita, kuituja tai lääkekasveista valmistettuja uutteita ja kasveista eristettyjä aineita. Luontaistuotteita ei ole tarkoitettu lääkkeeksi.

Erikseen on luontaislääkintä.

Luokittelu
----------

Suomessa on myynnissä vuonna 2010 noin 2 500 luontaistuotetta. Pääosaa niistä myydään ravintolisinä. Jotkut lääkekasveja sisältävistä luontaistuotteista luetaan kasvirohdosvalmisteiksi. Kasvirohdosvalmiste (eli lääkkeenomainen tuote tai rohdosvalmiste) tarkoittaa sellaista luontaistuotetta, joka on lääkelain alainen; ravintolisät ovat elintarvikelain alaisia. Rohdoskasveja kuten auringonhattu/punahattu, orapihlaja, neidonhiuspuu, valeriaana, senna, mäkikuisma ja sahapalmu käytetään sekä rohdosvalmisteiden että ravintolisien valmistamiseen. Noin 25% nykyisin käytettävistä lääkkeistä perustuu kasveihin joita on alun perin käytetty rohdoksina.

Myynti ja käyttö
----------------

Lääkevalmisteiksi luokiteltavia kasvirohdosvalmisteita ja homeopaattisia valmisteita saa myydä vain luvanvaraisesti ja niitä valvoo Fimea. Ravintolisiä Elintarviketurvallisuusvirasto Evira.

Ravintolisien käytöstä tulisi aina ilmoittaa lääkärille, jotta tämä osaa ottaa huomioon mahdolliset lääkkeen ja ravintolisän yhteisvaikutukset.

Terveysvaikutukset
------------------

### Hyödyt

Yrttivalmisteita ja muita kasvivalmisteita markkinoidaan monenlaisiin vaivoihin, joistakin sanotaan olevan hyötyä hermostolle ja mielelle ja joitakin kasveja käytetään ihoa parantavissa valmisteissa. Esimerkiksi rohtosalvialla ja aaprottimarunalla on ruoansulatusta edistäviä vaikutuksia. Aaloeta käytetään ihon parantamiseen. Mäkikuismalla on masennusta lievittavää ja rauhoittavaa vaikutusta. *Ginkgo biloban* eli neidonhiuspuun lehdillä on psyykkisiä kykyjä sekä verenkiertoa parantavia vaikutuksia.

### Haitat ja yhteisvaikutukset

Luontaistuotteet eivät välttämättä sovi yhteen toistensa, käsikauppalääkkeiden tai reseptilääkkeiden kanssa ja voivat aiheuttaa voimakkaita yhteisvaikutuksia. Esimerkiksi varfariinia (Marevan) käyttävien tulee välttää luontaistuotteita. Neidonhiuspuun lehdet voivat asetyylisalisyylihappoon yhdistettynä aiheuttaa verenvuotoa, mikä voi olla vaarallista.

Luontaistuotteilla voi olla haittoja, vaikka niitä ei käytettäisi yhdessä muiden tuotteiden kanssa. Esimerkiksi ginseng voi laskea verensokerin vaarallisen alas.

### Raskaus

Raskaana olevien tulee välttää luontaistuotteita. Human Reproduction -lehden julkaisema tutkimus havaitsi, että vaihtoehtoista lääkintää käyttävien raskaudet johtivat 50 % useammin keskenmenoon tai kuolleena syntymiseen (taustatekijöiden vakiointi vahvisti suhdetta entisestään).

Käyttö
------

Alan mukaan 61 % suomalaisista on joskus käyttänyt luontaistuotteita ja 32 % tuoreimman kuukauden aikana (TNS gallup 2007).

Arvostelua
----------

Luontaistuotteet kuten yrttipohjaiset ravintolisät saattavat vahingoittaa maksaa erityisen paljon ja johtaa maksansiirtoihin ja hepatiittiin. Ihmiset myös kuvittelevat luonnonmukaisen olevan terveellistä.

Joskus lyhytkin luontaistuotteiden käyttö aiheuttaa maksavaurioita. Siksi suositellaan olemaan käyttämättä niitä tai tutkituttamaan maksa-arvot. Erityisesti varoitetaan ulkomaisten nettikauppojen tuotteista. 

### Haitat

Useilla yrteillä katsotaan olevan haittavaikutuksia, myös laajasti käytetyillä. Myös väärennökset, soveltumattomat yhdistelmät ja kasvien ja lääkkeiden yhteisvaikutukset ovat aiheuttaneet kuolemia.

Luontaistuotteista on löydetty toksiineja ja raskasmetalleja kuten lyijy, elohopea ja arsenikki.

#### Maksavauriot

Alimentary Pharmacology & Therapeutics -lehden mukaan 2–11 % maksavaurioista voi olla luontaistuotteiden aiheuttamia. Suomessa luku lienee samaa luokkaa. Suomessakin luontaistuotteiden käyttö näyttää aiheuttaneen maksansiirtoja. 

Vaarallisia ovat monet kiinalaiset luontaislääkkeet, eräät ayurvedahoidoissa käytetyt tuotteet sekä puolanminttu, Herbalifen tuotteet, rasvanpolttaja Hydroxycut, tähkäkimikki, kava ja eräät vihreä tee -valmisteet sekä monet muutkin luontaistuotteet.

Myös Evira on kehottanut lopettamaan Hydroxicutin käytön ja varoittanut, ettei tähkäkimikki toteuta edes elintarvikkeilta vaadittua turvallisuustasoa.

Journal of Hepatology 47/2007 julkaisi pääkirjoituksen ja kaksi tutkimusartikkelia, joiden 22 maksamyrkytysoireista kärsivää potilasta yhdisti Herbalife-tuotteiden käyttö. 

#### Rohdosvalmisteet ja ravintolisät

Luontaistuotteista rohdosvalmisteet ovat lääkelain alaisia. Niiden markkinoinnin ja myynnin valvonnasta vastaa Lääkealan turvallisuus- ja kehittämiskeskus. Ravintolisät, jotka ulkonäöltään saattavat muistuttaa lääkkeitä, taas määritellään elintarvikkeiksi, eikä niiden valvonta ole yhtä tarkkaa. Siksi myynnissä voi olla maksalle vaarallisia tuotteita.

Lähteet
-------

1. ↑  Tiedätkö, mikä oikeastaan on luontaistuote?  13.8.2012. Studio55. Viitattu 30.11.2014.
2. 1 2  Enkovaara, Anna-Liisa: Luontaistuote vai lääke?  30.9.2010. Hyvä Terveys. Viitattu 30.11.2014.
3. 1 2  Lääkelain alaiset luontaistuotteet (Kasvirohdosvalmisteet) (Arkistoitu – Internet Archive), Luontaistuotealan Keskusliitto ry, 2013.
4. ↑
5. ↑  Fimea: Kasvirohdoslääkkeet ja homeopaattiset valmisteet *fimea.fi*. Viitattu 30.5.2018.
6. ↑  Onkohan tämä humpuukia? (Arkistoitu – Internet Archive), Evira, 09/2010. s. 11. Viitattu 30.5.2018
7. ↑  Luontaistuotteet akneen *luontaistuotekaupat.com*.  Arkistoitu 5.12.2014. Viitattu 26.3.2014.
8. ↑  Sinikka Piippo: "Rohtosalvia, Aaprottimaruna", *Luonnon lääkeyrtit, osa 3*, s. 105, 121. Helsinki: Tammi, 2003. ISBN 951-31-2798-2.
9. ↑  Sinikka Piippo: "Aaloe", *Luonnon lääkeyrtit, osa 4*, s. 139. Helsinki: Tammi, 2003. ISBN 951-31-2795-8.
10. ↑  Sinikka Piippo: "Mäkikuisma, Neidonhiuspuu", *Luonnon lääkeyrtit*, s. 56, 64. Helsinki: Tammi, 2003. ISBN 951-31-2797-4.
11. ↑  Lääkehoito (Arkistoitu – Internet Archive), THL.fi, 2013.
12. ↑  Ohje varfariinia käyttävälle potilaalle (Arkistoitu – Internet Archive), THL.fi, 2013.
13. 1 2  Kustannus Oy Duodecim: Yrttivalmisteiden valvonta ongelmallista *Duodecim - Terveyskirjasto*.  Arkistoitu 12.6.2018. Viitattu 29.5.2018.
14. ↑  Raskausaikana vältettävät elintarvikkeet (Arkistoitu – Internet Archive), THL.fi, 2013.
15. ↑   "Use of complementary and alternative medicines associated with a 30% lower onging pregnancy/live birth rate during 12 months of fertility treatment"  (2009). *Human Reproduction* **21** (7): 1626–1631. doi:10.1093/humrep/dep077.
16. ↑  Ravintolisäopas elintarvikevalvojille ja elintarvikealan toimijoille (Arkistoitu – Internet Archive), Evira, tuoteturvallisuusyksikkö, 2011.
17. 1 2  Spike in Harm to Liver Is Tied to Dietary Aids, The New York Times, December 21, 2013.
18. 1 2   "Should we be concerned about herbal remedies"  (2001). *Journal of Ethnopharmacology* **75** (2–3): 141–164. doi:10.1016/S0378-8741(00)00394-9. PMID 11297844.
19. 1 2 3 4  Luontaistuotteet voivat aiheuttaa vakavan maksavaurion - Jos syöt luontaistuotteita, tutkituta maksasi, suomalaislääkäri kehottaa, Helsingin Sanomat 27.2.2014.
20. ↑   "The importance of using scientific principles in the development of medicinal agents from plants"  (2001). *Academic Medicine* **76** (3): 238–47. doi:10.1097/00001888-200103000-00010. PMID 11242573.
21. ↑  Perioperative Herbal Supplement Use in Cancer Patients: Potential Implications and Recommendations for Presurgical Screening, Nagi B. Kumar, PhD, RD, FADA, Kathy Allen, MA, RD, Heather Bell, MS, RDDisclosures
Cancer Control. 2005;12(3):149-157.
22. ↑   "Adverse effects associated with herbal medicine"  (November 2001). *Aust Fam Physician.* **30** (11): 1070–5. PMID 11759460.
23. 1 2  "Gastroenterologia", Tyksin ylilääkäri Markku Voutilainen, Lääketieteellinen Aikakauskirja Duodecim 2014;130(4):313.
24. ↑   (Arkistoitu – Internet Archive)
25. ↑   (Arkistoitu – Internet Archive)
26. ↑  Evira selvittää Herbalifen maksatoksisuusepäilyjä (Arkistoitu – Internet Archive), Evira, 10.01.2008.
27. ↑  Hallamaa, Laura: Osa luontaistuotteista voi aiheuttaa maksavaurion – Näistä merkeistä tiedät, että tuotteeseen ei kannata koskea *Helsingin Sanomat*.  9.3.2022. Viitattu 9.3.2022.

Aiheesta muualla
----------------

* Kuvia tai muita tiedostoja aiheesta **Luontaistuote** Wikimedia Commonsissa